Title: กฏกระทรวง ฉบับที่ 3 (พ.ศ. 2542) ออกตามความในพระราชบัญญัติบรรษัทประกันสินเชื่ออุตสาหกรรมขนาดย่อม พ.ศ. 2534

กฎกระทรวง

กฎกระทรวง
ฉบับที่ ๓ (พ.ศ. ๒๕๔๒)
ออกตามความในพระราชบัญญัติบรรษัทประกันสินเชื่อ
อุตสาหกรรมขนาดย่อม พ.ศ. ๒๕๓๔[๑]

อาศัยอำนาจตามความในมาตรา ๓
และมาตรา ๔ แห่งพระราชบัญญัติบรรษัทประกันสินเชื่ออุตสาหกรรมขนาดย่อม พ.ศ. ๒๕๓๔
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑  ให้ยกเลิกกฎกระทรวง ฉบับที่ ๒ (พ.ศ. ๒๕๓๙)
ออกตามความในพระราชบัญญัติบรรษัทประกันสินเชื่ออุตสาหกรรมขนาดย่อม พ.ศ. ๒๕๓๔

ข้อ ๒  ให้ทรัพย์สินถาวรในการประกอบอุตสาหกรรม
การทำหัตถกรรม หรือการประกอบกิจการอื่นตามที่คณะกรรมการกำหนด ซึ่งมีลักษณะเป็นกิจการขนาดย่อมที่บุคคลภาคเอกชนเป็นเจ้าของ
อันจะเป็นภารธุระอุตสาหกรรมขนาดย่อม มีจำนวนไม่เกินหนึ่งร้อยล้านบาท

ให้ไว้ ณ วันที่ ๑๐ ตุลาคม พ.ศ. ๒๕๔๒
ธารินทร์ 
นิมมานเหมินท์
รัฐมนตรีว่าการกระทรวงการคลัง

หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่ในปัจจุบันประเทศไทยประสบปัญหาวิกฤตเศรษฐกิจทำให้มีความจำเป็นที่จะต้องส่งเสริมและสนับสนุนให้มีการลงทุนมากยิ่งขึ้น
แต่เนื่องจากมีภารธุระอุตสาหกรรมเป็นจำนวนมากที่ต้องการความช่วยเหลือทางการเงินจากสถาบันการเงิน
แต่ไม่มีหลักประกันเพียงพอ และไม่อยู่ในข่ายที่บรรษัทประกันสินเชื่ออุตสาหกรรมขนาดย่อมจะให้ความช่วยเหลือได้
ดังนั้น จึงมีความจำเป็นที่จะต้องขยายขอบเขตการให้ความช่วยเหลือในการลงทุนของภารธุระอุตสาหกรรมขนาดย่อมเพิ่มมากขึ้น
โดยให้บรรษัทประกันสินเชื่ออุตสาหกรรมขนาดย่อมสามารถให้ความช่วยเหลือแก่ภารธุระอุตสาหกรรมขนาดย่อมได้กว้างขวางยิ่งขึ้น
โดยกำหนดจำนวนขั้นสูงของทรัพย์สินถาวรที่ภารธุระอุตสาหกรรมขนาดย่อมจะได้รับความช่วยเหลือจากบรรษัทประกันสินเชื่ออุตสาหกรรมขนาดย่อมได้จากเดิมไม่เกินห้าสิบล้านบาทเป็นไม่เกินหนึ่งร้อยล้านบาท
อันจะเป็นประโยชน์ต่อการพัฒนาเศรษฐกิจของประเทศไทยต่อไป  จึงจำเป็นต้องออกกฎกระทรวงนี้

พัสสน/ผู้จัดทำ
๒๒ ตุลาคม ๒๕๕๒

[๑]
ราชกิจจานุเบกษา เล่ม ๑๑๖/ตอนที่
๙๗ ก/หน้า ๑๗/๑๔ ตุลาคม ๒๕๔๒